Roli i Rusisë në pakësimin e luftës në Afganistan
Marrëveshja e fundit Uashington-Moskë parashikon përdorimin nga ana e NATO-s të një baze ushtarake ruse në Ulyanovsk.
Organizata e Traktatit të Atlantikut të Veriut - ose NATO - ka 130 mijë trupa në Afganistan, 90 mijë prej të cilëve janë amerikanë. Rusia, një tjetër vend që ka interesa në rajon, nuk ka prani ushtarake atje. Megjithatë, Moska po luan një rol të rëndësishëm, duke ndihmuar NATO-n në Afganistan. Lufta 10-vjeçare që Moska nisi kundër muxhahedinëve përfundoi me tërheqjen sovjetike nga Afganistani në shkurt të vitit 1989. Seth Jones është analist për Afganistanin i Korporatës RAND. Edhe pse nuk ka trupa në terren, zoti Jones thotë se Moska i ka mbështetur përpjekjet e luftës së NATO-s në Afganistan, duke besuar se një fitore e Talebanëve ose nje luftë civile nuk do të ishte në interes të Rusisë. Marrëveshja e fundit mes Uashingtonit dhe Moskës parashikon përdorimin nga ana e NATO-s të një baze ushtarake ruse në Ulyanovsk - afërsisht 900 kilometra në juglindje të Moskës dhe rreth 300 kilometra në veriperëndim të kufirit me Kazakistanin. Ulyanovski - dikur i quajtur Simbirsk - është vendlindja e Vladimir Leninit, themeluesit të Bashkimit Sovjetik, dhe tani është një qendër e trupave ajrore ruse. Alexander Cooley, ekspert i çështjeve të Azisë Qendrore në Kolegjin Barnard të Nju Jorkut, thotë se qendra e Ulyanovskit do të përdoret për të sjellë materiale nga Afganistani. Stephen Blank është ekspert i çështjeve të sigurisë kombëtare dhe ai thotë se emërtimi i qendrës së NATO-s në Ulyanovsk është një çështje delikate. Zoti Blank thotë se Rusia ka një politikë të dyfishtë drejt Afganistanit. Shumë ekspertë thonë se NATO-ja dhe Shtetet e Bashkuara do të përdorin kalimin kufitar të Termezit, midis Uzbekistanit dhe Afganistanit, - të ashtuquajturën "Ura e Miqësisë" - si rrugëkalim për t’u larguar nga Afganistani - të njëjtën rrugë që përdorën trupat sovjetike, kur u tërhoqën prej andej në shkurt të vitit 1989.